«Тхан хьерхархо, тхан накъост Горький!» Бадуев СаьIидан цхьаьнакхетарш хилла А. М. Горькийца а, А. А. Фадеевца а. Бадуевна Iаламат пайдехьа бара дуьненна а вевзаш волчу сийлахь-воккхачу яздархочун А. М. Горькийн хьехамаш. «Тхан хьехархо – Максим Горький» цIе йолчу шен исбаьхьаллин очерка тIехь Бадуевс яздо пролетарски яздархочун кхолларалла, кхечу къаьмнашна санна, вайнахана а доккхачу маьIне хиларан хьокъехь а, шена цунах даьллачу беркатах лаьцна а. «Тхан хьерхархо, тхан накъост Горький!» – боху Бадуевс. Горькийн «Песня о Соколе» нохчийн матте а яьккхина, шен очерка тIехь ялийнера яздархочо. «Нохчийчоьнан драматургически литературехь тоьлашха йолу произведени – Бадуевн «ЦIен гIап» цIе йолу пьеса – Горькийн исбаьхьаллин тIеIаткъамца» язйина хилар билгалдаьккхира 1936 шарахь Нохч-ГIалгIайн АССР-н яздархойн Союзан правленис.